46. schôdza NR SR - 10.deň - A. dopoludnia
Dátum: 2015-02-11
Poslanec: Zajac, Pavol (KDH)
Druh vystúpenia: Vystúpenie v rozprave

48. Vážený pán podpredseda Národnej rady, vážené dámy a páni, dovoľte mi tiež ako spolupredkladateľovi vystúpiť. A začnem tým, ako sme v minulosti spolu s kolegom Hudackým, v minulosti nie tak dávnej, dva roky sme predkladali návrh zákona o ochrane subdodávateľov pri verejných zákazkách. To znamená pri tých prácach, ktoré sa robia zo štátneho rozpočtu alebo z eurofondov. Štyrikrát sme takýto návrh zákona predkladali. A v lete sa na nás obrátilo veľmi veľa živnostníkov, malých podnikateľov, ktorí pracovali veľakrát pre Váhostav, Doprastav, s tým, že nemajú zaplatené. A obrátili sa v lete na nás dvaja úplne zúfalí živnostníci, ktorí boli v situácii, zúfalej situácii, keď boli ochotní ísť svojimi ťažkými veľkými autami, bagrami, boli ochotní zablokovať cesty. Povedali, dáme sa dokopy a zablokujeme cestu. A boli zúfalí preto, lebo už mali exekúcie na krku. Už po nich išiel exekútor. Chcel im zobrať ich rodinné domy. A viete, kto ich chcel exekuovať a prečo o tom hovorím pri zákone o DPH? Neboli to ich zamestnanci, ktorým nevyplatili mzdy, lebo nemali z čoho. Neboli to dodávatelia ich tovarov, lebo tí ešte povedali, že vydržia a počkajú. Boli to exekútori daňového úradu. Daňový úrad, tým, že nemali zaplatenú DPH, okamžite daňový úrad na to príde a okamžite exekútori daňového úradu pre nezaplatenú DPH im chceli zobrať ich rodinné domy. Tí chlapi boli v zúfalej situácii. A my sme im navrhli v jednej chvíli, no my s vami asi cesty, zatiaľ, nepôjdeme blokovať, ale ponúkame vám tlačovú konferenciu, kde prídete, zavoláme celoštátne médiá a vy svoj príbeh takto pomenujete a pomenujete aj tú firmu, ktorá vám nezaplatila, a preto ste dneska v exekúcii a hrozí, že prídete o dom. A dopredu som povedal tým chlapom, chlapi, ale uvedomte si, že keď s nami sa postavíte na tlačovú konferenciu, s opozičnými politikmi, tak hrozí, že svoje peniaze nikdy neuvidíte. Oni povedali, my si to uvedomujeme, lebo tú situáciu už vidíme aj my takto, že tie peniaze pravdepodobne neuvidíme nikdy. A mali sme dohodnutú tlačovú konferenciu v utorok. Oni boli natoľko šikovní, že tomu Váhostavu to niekedy v štvrtok alebo piatok takto oznámili, a v pondelok nám zatelefonovali, že svoje peniaze dostali zaplatené od Váhostavu. A my sme neradi, ale aj radi kvôli nim tú tlačovú konferenciu na druhý deň zrušili. Deň predtým svoje peniaze na tento mediálny nátlak dostali. Ale to boli dvaja živnostníci. Kde sú tí ďalší? S tými tiež budeme musieť robiť tlačové konferencie? Alebo budú blokovať cesty smerom na Oravu, tak ako nám to hovorili? Toto musia robiť živnostníci na Slovensku, aby prišli k svojim poctivo zarobeným peniazom? Preto sme pripravili návrh zákona o DPH, aby dépeháčka sa platila až po zaplatení daňovému úradu. Dámy a páni, ono to v minulosti tak v jednej chvíli aj bolo na Slovensku. Naozaj zákon o DPH sa niekoľkokrát menil, ale bolo obdobie, neviem úplne presne ho pomenovať, v 90. rokoch, v jednej chvíli bolo, že sa dépeháčka platila; ´95 až ´99, áno, kolega mi našepkal; v jednej chvíli, v jednom období, nie chvíli, ale období to tak bolo, že sa platilo zo zaplatenej DPH daňovému úradu. A preto tento návrh. Keď sme ho, tuším, že v novembri predkladali, keď sme ho pripravovali, vtedy sme nepočuli o tom, že by vláda, ministerstvo financií takýto návrh zákona pripravovali. (Zaznievanie gongu, prerušenie vystúpenia predsedajúcim.) Figeľ, Ján, podpredseda NR SR Poprosím o trošku kľudu v sále. Bude prestávka potom. Zajac, Pavol, poslanec NR SR Keď sme ho predkladali, vtedy vláda, ministerstvo financií nehovorili o tom, že pripravia takýto návrh zákona. Medzitým počúvame, že vláda, ministerstvo financií, chce takýto návrh zákona prijať. A my hovoríme, prečo čakať pol roka, prečo v prvom čítaní neprijať náš návrh zákona a v druhom čítaní sme ochotní ho vyprecizovať a prijať pripomienky, na ktorých ministerstvo financií pracuje. Nebolo by to prvýkrát, keď vláda SMER-u si osvojí návrh zákona z dielne KDH. Ja tu nechcem vymenovať všetky, ale niektoré, dovoľte mi, na ktoré si spomeniem, tu pomenujem. A to bol napríklad, keď sme navrhovali strop pre úroky pri nebankových pôžičkách, úveroch, zvýšenie dôchodkov o pevnú čiastku, jeden plat stačí pre verejných funkcionárov, súbeh platu a poberania sociálnych dávok do určitej miery, aj toto KDH v minulosti navrhovalo, zvýšenie nezdaniteľnej čiastky pre študentov, ktorí brigádujú, do 200 eur. Aj toto navrhovalo KDH... (Prerušenie vystúpenia predsedajúcim.)